સૌ પ્રથમ મેથીને વ્યવસ્થિત ધોઈને સમારી લેવી,  ત્યારબાદ એક લોટ બાંધવાના વાસણમાં મેથી લઇ તેમાં ઘઉં તથા ચણાનો લોટ ઉમેરવો, અને તેમાં હળદર, મીઠું, લસણની ચટણી, ધાણાજીરું, તેલ, જીરું આ બધું નાખી તેને હાથ વડે મિક્સ કરવું, ત્યારબાદ ધીમે ધીમે પાણી નાખતા જવું અને લોટ બાંધતા જવો, આવી રીતે કઠણ લોટ બાંધવો, હવે આ લોટમાંથી એકસરખા લુવા તૈયાર કરવા, તેને જરૂર પડે તો લોટ લગાડીને વણતા જવું, સાથે એક તવો ધીમા તાપે ગરમ કરવા મુકવો, અને તવો ગરમ થાય એટલે તેમાં વણેલું થેપલું નાખીને તેની ફરતે ધીમી ધારે એક ચમચી તેલ નાખવું, પછી થોડું શેકાય એટલે તેને બીજી બાજુ ફેરવીને તાવેતા વડે દબાણ આપતા શેકી લેવું, આમ જરૂર પડે તો ફરી અડધી ચમચી તેલ લઇ એક-બે વાર તેને ફેરવી શેકી લેવું, આવી રીતે બધા થેપલા વણીને ધીમા તાપે તેલ નાખતા જઈ શેકી લેવા.